«ДыгъафIэ къалэм» зыщагъэпсэху
ТворчествэмкIэ сабий академием, «ДыгъафIэ къалэм», гъунэжу иIэщ ныбжьыщIэхэм лъэныкъуэ куэдкIэ заужьынымкIэ Iэмал гъуэзэджэхэр. Абы щыIэщ егъэджэныгъэ-гъэсэныгъэм къызэщIиубыдэ унэтIыныгъэ псоми хуэгъэпса гупжьейхэр, предмет хэхахэмкIэ кабинет щхьэхуэхэр.
Гъэмахуэм и япэ мазэм академием къыщызэрагъэпэщащ икIи купщIафIэу щылэжьащ сабийхэм я щIэныгъэм щыхагъахъуэ, ябгъэдэлъ зэфIэкIхэм зыщрагъэужь, унэтIыныгъэ зыбжанэу зэщхьэщыхауэ щыта гупхэр. Апхуэдэхэт «Псынэ» (илъэси 5 — 9 зи ныбжь сабийхэм папщIэ), «Iущыцэ — «ДыгъафIэ къалэм» (илъэси 10 — 12 хъухэм папщIэ), «Союз» (илъэс 13 — 16 зи ныбжьхэм папщIэ) гупхэр. Псори зэхэту абыхэм екIуэлIащ сабий 330-рэ. Я ныбжькIэ, ябгъэдэлъ зэфIэкIрэ зэчийрэ елъытауэ ахэр трагуэшащ гуп нэхъыщхьищым щылэжьа мастерскойхэм. Апхуэдэхэр 13 хъурти, дэтхэнэми щылэжьащ темэ зэмылIэужьыгъуэхэм хуэгъэпса гупжьей цIыкIухэри. Абыхэм ящыщщ «Сэ Урысей Федерацэм срицIыхущ», «Хэку зауэшхуэмрэ ди унагъуэмрэ», «МакъыщIэ», нэгъуэщIхэри.
Сабийхэм я ныбжьым елъытат ахэр зыхэхуа гупхэм къыщызэрагъэпэщалэжьыгъэхэри. Къапщтэмэ, нэхъыжьыIуэхэр зэкIуэлIа «Союз» гупым егъэджакIуэхэр ядэлэжьащ робототехникэ, астрофизикэ, астрономие, энергетикэ, моделирование, конструирование, нанотехнологие унэтIыныгъэхэмкIэ. Нэхъ цIыкIу дыдэхэр зыхэта «Псынэ» гупым щыщ сабийхэр драгъэхьэхащ сурэт щIыным, пластилиным, тхылъымпIэм (папье-маше) хьэпшып цIыкIуфэкIухэр къыхэщIыкIыным, экологием, къафэмрэ уэрэдымрэ.
Академием екIуэлIа сабийхэр творческэ мастерскойхэм зэрыщылэжьам къыдэкIуэу, я нэгу зыщрагъэужьащ республикэм и щIыпIэ хьэлэмэтхэм. Ахэр щыIащ КъБР-м и хэкурыдж музейм, ХьэтIохъущокъуэм и хадэм, кинотеатрхэм, республикэ зоопаркым, КъБКъУ-м и планетарийм, Аруан жылэм дэт автодромым, нэгъуэщI щIыпIэхэми. Апхуэдэу ахэр ирагъэблэгъащ «ДыгъафIэ къалэм» щыIэ «Шэху уэздыгъэ» литературэ студием (унафэщIыр Таз ФатIимэщ) и зэIущIэхэм.
Загъэпсэхуауэ, я щIэныгъэмрэ зэфIэкIымрэ хагъэхъуауэ мазэр ягъэкIуащ ныбжьыщIэхэм.
ЖЫЛАСЭ Маритэ.
